
Αθήνα, 11 Οκτωβρίου 2023
Διϋπουργική Επιτροπή για την αποκατάσταση και ανάδειξη του π. βασιλικού κτήματος Τατοΐου
Συνεδρίασε, χθες, η Διϋπουργική Επιτροπή για την αποκατάσταση και ανάδειξη του π. βασιλικού κτήματος Τατοϊου υπό την προεδρία της Υπουργού Πολιτισμού Λίνας Μενδώνη. Μέλη της ΔΕ είναι οι Υπουργοί Υποδομών και Μεταφορών Χρήστου Σταϊκούρα, Περιβάλλοντος και Ενέργειας Θόδωρου Σκυλακάκη, Αγροτικής Ανάπτυξης και Τροφίμων Λευτέρη Αυγενάκη, ο Αν. Υπουργός Εσωτερικών Θοδωρής Λιβάνιος, οι Υφυπουργοί Υποδομών και Μεταφορών Νίκος Ταχιάος, Περιβάλλοντος και Ενέργειας Νίκος Ταγαράς και οι Γενικοί Γραμματείς Χωρικού Σχεδιασμού και Αστικού Περιβάλλοντος Ευθύμιος Μπακογιάννης και Πολιτισμού Γιώργος Διδασκάλου. 
Η Λίνα Μενδώνη ενημέρωσε τα μέλη της Επιτροπής για την πρόοδο των εργασιών των έργων που εκτελεί το Υπουργείο Πολιτισμού στον ιστορικό πυρήνα του Κτήματος, καθώς και για τον χρονικό ορίζοντα ολοκλήρωσής τους. Ακολούθησε από τους μελετητές παρουσίαση του Ειδικού Πολεοδομικού Σχεδίου, που εκπονήθηκε με χορηγία του Ιδρύματος Αθανασίου Λασκαρίδη, και συζητήθηκαν τα επόμενα βήματα μέχρι την έκδοση του ΠΔ. Ετέθησαν προς συζήτηση τα θέματα της προσβασιμότητας του Κτήματος με Δημόσια Μέσα Μεταφοράς, της δασικής αναψυχής με ταυτόχρονη διαχείριση και προστασία του δάσους, καθώς και η αξιοποίηση των αγροτικών εκτάσεων για την αναβίωση της παραγωγικής δραστηριότητας. 
Παράλληλα, η Υπουργός Πολιτισμού έθεσε το ζήτημα της παράλληλης αποκατάστασης και ανάδειξης του π. βασιλικού κτήματος στο Πολυδένδρι, εκτάσεως 35.000 στρ., το οποίο έχει περιέλθει, επίσης, στο Ελληνικό Δημόσιο- Υπουργείο Αγροτικής Ανάπτυξης και Τροφίμων. Το Κτήμα Πολυδενδρίου περιέχει μεγάλο δασικό πλούτο και πολύ σημαντικές δυνατότητες αγροτικής ανάπτυξης, ενώ στο εσωτερικό του υπάρχουν κτήρια της οθωμανοκρατίας, καθώς και άλλα που χρησιμοποιούσε η τ. βασιλική οικογένεια, προστατευόμενα από την αρχαιολογική νομοθεσία.   

